
R E P U B L I K A    H R V A T S K A

R J E Š E NJ E

	Trgovački sud u Varaždinu, po sucu toga suda Denisu Krnjaku, kao stečajnom sucu, u stečajnom predmetu povodom prijedloga podnositelja Republika Hrvatska, Ministarstvo financija, Porezna uprava, Područni ured Varaždin, zastupanog po Županijskom državnom odvjetništvu u Varaždinu, za pokretanje stečajnog postupka nad dužnikom AUT AUT d.o.o., Varaždin, Šetalište Franje Tuđman 1, II kat, OIB: 74606393416, 20. prosinca 2018.

r i j e š i o  j e

	1. Nalaže se direktoru dužnika AUT AUT d.o.o., Varaždin, Matthewu Gabrielu Monteleoneu, Varaždin, Ive Vojnovića 26, OIB: 16229851319 da na žiro-račun Fonda za namirenje troškova stečajnog postupka otvoren kod Hrvatske poštanske banke broj: HR62 23900011300002746, poziv na broj odobrenja:  22046818 uplati iznos predujma od 1.000,00 kn u roku od 8 dana od dana dostave ovog rješenja.

	2. Nalaže se direktoru dužnika AUT AUT d.o.o., Varaždin, Matthewu Gabrielu Monteleoneu, Varaždin, Ive Vojnovića 26, OIB: 16229851319 da na žiro-račun ovog suda broj: HR40 23900011300002754 poziv na broj odobrenja:  22046818 uplati iznos predujma za namirenje troškova stečajnog postupka u iznosu od 2.650,00 kn, u roku od 8 dana od dana dostave ovog rješenja.

	3. Ako direktor dužnika Matthew Gabriel Monteleone, Varaždin, Ive Vojnovića 26, OIB: 16229851319 ne plati predujam u propisanom roku, na odgovarajući način, primijenit će se pravila o prisilnoj naplati novčane kazne u parničnom postupku.

Obrazloženje

	Predlagatelj Republika Hrvatska, Ministarstvo financija, Porezna uprava, Područni ured Varaždin, zastupanog po Županijskom državnom odvjetništvu u Varaždinu podnio je prijedlog za otvaranje stečajnog postupka nad dužnikom u povodu zahtjeva Financijske agencije za provedbom skraćenog stečajnog postupka.

	Iz zahtjeva za provedbu skraćenog stečajnog postupka Financijske agencije pak je vidljivo da dužnik na dan 25. rujna 2018. u Očevidniku  redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 121.743,27 kn.
	Sukladno čl. 114. st.1. SZ-a podnositelj prijedloga za otvaranje stečajnoga postupka dužan je platiti iznos predujma od 1.000,00 kuna u Fond za namirenje troškova stečajnoga postupka te po nalogu suda u roku od osam dana dodatni iznos predujma koji ne može biti viši od 20.000,00 kuna, ako ovim Zakonom nije drukčije određeno.

	Odredbom čl. 114. st. 3. SZ-a propisano je da Financijska agencija nije dužna platiti predujmove iz čl. 114. SZ-a, ako je podnijela prijedlog za otvaranje stečajnoga postupka u skladu s čl. 110. st. 1. ovoga Zakona.

	Temeljem odredbe čl. 113. st. 1. SZ-a ako osobe iz čl. 110. st. 2. ovoga Zakona ne podnesu prijedlog za otvaranje stečajnoga postupka u propisanom roku, sud će im po službenoj dužnosti u slučajevima iz čl. 114. st. 3. ovoga Zakona naložiti plaćanje predujma za namirenje troškova stečajnoga postupka u roku od osam dana.

Određeni iznos predujma iz točke 2. izreke rješenja sastoji se od troškova izrade štambilja, koji iznosi oko 150,00 kn, troškovi otvaranja novog računa stečajnog dužnika i zatvaranja starog računa, iznos od oko 400,00 kn, troškovi ovjere potpisa stečajnog upravitelja i njegove registracije u sudskom registru, oko 100,00 kn, vođenje knjigovodstva stečajnog dužnika minimalno oko 1.000,00 kn, te preostali iznos na ime troškova koje bi mogao imati stečajni upravitelj, kao što su putni troškovi oko 1.000,00 kn kao i nagrada stečajnom upravitelju od 5.000,00 kn. Ovako utvrđeni troškovi iznose ukupno 7.650,00 kn.

Iz predmetnog prijedloga za otvaranje stečajnog postupka vidljivo je da je Financijska agencija u smislu čl. 112. SZ-a na ime predujma za namirenje troškova stečajnog postupka zaplijenila novčana sredstva dužnika u iznosu od 5.000,00 kn. Posljedično tome sukladno čl. 114. st. 2. SZ-a umanjena je za navedeni iznos obveza direktora dužnika na plaćanje troškova postupka, odnosno direktoru je naložena platež iznosa od 2.650,00 kn.

U Varaždinu 20. prosinca 2018. 

								Sudac:

						              Denis Krnjak, v.r. 


Za točnost otpravka-ovlašteni službenik: 

  
	
	Uputa o pravnom lijeku:
Protiv ovoga rješenja može se podnijeti žalba u roku od osam dana, a nakon isteka osam dana od njegove objave na e-Oglasnoj ploči suda, pisano u četiri primjerka, putem ovoga suda, o kojoj odlučuje Visoki trgovački sud Republike Hrvatske.

DNA: 
- direktor dužnika:   Matthew Gabriel Monteleone, Varaždin, Ive Vojnovića 26
- e-Oglasna ploča

